<classify> WAKULIMA wa tumbaku nchini wametakiwa kuheshimu mikataba ya uzalishaji wa zao hilo walioingia na kampuni za ununuzi ili kupunguza changamoto ya soko kwani hadi sasa zaidi ya kilo milioni sita hazijanunuliwa.Mwenyekiti wa Bodi ya Wakurugenzi wa Tumbaku Tanzania TTB, Hassan Wakasuvi alisema hayo wakati akizungumza na waandishi wa habari juzi mjini Morogoro. Wakasuvi na wajumbe wa bodi hiyo hivi karibuni walifanya ziara ya kutembelea viwanda vya usindikaji wa tumbaku zikiwamo Kampuni ya Alliance One AOTTL, Tanzania Leaf Tobacco TLTC, Kiwanda cha Sigara PMI, JTILS na PTAL Premium Active ikiwa na lengo kuangalia namna ya kuwasaidia wakulima kupata soko la zao hilo.Mwenyekiti huyo alisema tumbaku ya ziada imesababishwa na wakulima kulima bila ya kuheshimu mikataba waliyoingia na kampuni husika na hivyo inachangia ongezeko la changamoto ya kimasoko. Alisema wakulima ambao hawana mikataba na kampuni hizo ni vyema wasiingie kilimo hicho msimu ujao ili kutoa fursa ya bodi kutafuta wanunuzi wapya ili kujiepusha kupata hasara na imewashauri kulima mazao mengine.Hata hivyo, alisema ziara hiyo imekuwa na mafanikio kwa kuzungumza na baadhi ya kampuni za usindikaji wa tumbaku kikiwamo Kiwanda cha Alliance One ambacho kimeahidi kununua tumbaku kilo milioni moja kutoka kwenye kilo milioni sita ambazo hadi sasa hazijanunuliwa. Naye Kaimu Mtendaji Mkuu wa bodi hiyo, Stanley Mnozya aliwataka wakulima ambao hawajapanda miti pembezoni mwa mashamba yao kulingana na maelekezo ya bodi kufanya hivyo kama moja ya kigezo cha kusajiliwa ili kutunza mazingira.Mnozya alisema baada ya miaka minne kuanzia sasa bodi itakagua mashamba yao na endapo mkulima ataonekana hajapanda miti pembezoni mwa shamba ataondolewa katika idadi ya wakulima wa tumbaku. Aliwasihi wakulima kuacha kuchanganya uchafu katika tumbaku kabla ya kupeleka sokoni kwani hiyo ni moja ya sababu ya kushusha soko la zao hilo kutokana na kuonekana tumbaku ya Tanzania haina viwango vinavyohitajika.Hivi karibuni, Naibu Waziri wa Kilimo, Hussein Bashe alitembelea baadhi ya viwanda mkoani Morogoro, na kueleza kuwa serikali kwa kushirikiana na wawekezaji wa viwanda vya kusindika tumbaku itahakikisha tumbaku yote iliyosalia mikononi mwa wakulima inanunuliwa mapema iwezekanavyo ili wajiandae na msimu ujao wa kilimo. Kwa mujibu wa Bashe, kulikuwa na zaidi ya kilo milioni 12.5 za tumbaku mikononi mwa wakulima na hadi Septemba mwaka huu tayari kilo milioni sita zimenunuliwa na kuendelea kununuliwa.  <topic>: kitaifa 